På mandag skulle 13-årige Sofia Tribien Nyberg starte på ét af sine livs store oplevelser: Efterskole. Sammen med 29 andre unge mennesker var hun helt klar til at begynde på Thy Sportsefterskole, hvor hun især glædede sig til at spille masser af fodbold. For få dage siden var hun og faren, Thomas Nyberg, ude at købe de sidste sager til værelset, og taskerne stod pakket og klar i stuen, da en overraskende besked tikkede ind. - Hele vores hverdag har drejede sig om det, vi var 100 procent klar, fortæller Thomas Nyberg. Fik rundvisning få måneder før konkurs Sofia Tribien Nyberg havde selv fundet frem til efterskolen og tjekket den ud. - Det lignede en rigtig god skole, siger hun, som var helt uvidende om problemerne, som skolen tilsyneladende stod med. Heller ikke hendes far havde læst om kritik af skolen. Derfor tog de to til Thy for at få en rundvisning 14. maj i år. Et par måneder efter fik Thomas Nyberg en besked fra en advokat. Der stod at skolen var erklæret konkurs. - Jeg er dybt chokeret over, at det kan lade sig gøre, siger Thomas Nyberg. - Jeg tænker, at forstanderen Brian, som viste os rundt, allerede på daværende tidspunkt burde have vidst, at der er en risiko for at det her skoleår slet ikke blev til noget. Så jeg føler mig lidt ført bag lyset, siger han. Chokeret måtte han fortælle sin datter den dårlige nyhed. Hendes efterskoleår var - måske - aflyst. - Det er træls. Det påvirker min hverdag, for jeg havde glædet mig til at komme på efterskole, og nu er det bare ødelagt, siger Sofia Tribbien Nyberg. Desperate opkald til efterskoler Derfra gik kampen for at finde en ny efterskole inden skolestart. - Det, der bekymrer mig rigtig meget er, at hvis hun først begynder 14 dage inde i et skoleår, så kommer hun til at begynde på en skole, hvor alle de andre børn er begyndt at finde fællesskaber, og så tror jeg det bliver ekstra svært at komme ind i fællesskabet, siger Thomas Nyberg. Det er Sofia Tribbien Nyberg også selv bekymret for. - Jeg har i forvejen svært med nye mennesker, så den bekymring fylder meget, siger hun stille, mens hende og faren ser på endnu en efterskole, de skal ringe til. - Der er ikke ret mange efterskoler, som også tilbyder 8. klasse, og de attraktive efterskoler er jo fyldt op. Så der har været rigtig mange telefonopkald siden i går, konstaterer hendes far. Og derfor er han efterhånden desperat. - Vi har kontakt til en efterskole, hvor der er mulig plads, men det er ikke den skole, som vi ville have valgt, hvis vi havde bedre tid til at tage en beslutningen. Lige nu står vi bare i en situation, hvor vi ikke rigtig kan vælge, vi er nødt til bare at tage det, der er, siger han.

Opsummering:
30 elever fik en meget dårlig nyhed: Efterskolen de skulle starte på, er erklæret konkurs.